google/wiki40b huggingface dataset:
Ukrainas kvinnelandslag i strandhåndball

VM i beachhåndball

Ukraina deltok i VM første gang ved VM i beachhåndball 2008 i Cádiz i Spania, der de kom på 9.-plass. Ved VM i beachhåndball 2010 kom de på 4.-plass, etter at de tapte bronsefinalen 0-2 for Brasil. 
De deltok ikke ved VM i beachhåndball 2012.

EM i beachhåndball

Ukraina deltok ved det første EM som ble arrangert; EM i beachhåndball 2000 i Gaeta i Italia. Der vant de turneringen, etter at de slo Tyskland 2-1 i finalen. Ved EM i beachhåndball 2002 i Cádiz i Spania kom de på 5.-plass. 
Ved EM i beachhåndball 2004 kom de på 10.-plass, og i 2006 kom de på 9.-plass ved EM i beachhåndball 2006 i Tyskland. Året etter deltok de ved EM i beachhåndball 2007, og kom der på 8.-plass. 
De kom på 4.-plass ved EM i beachhåndball 2009 i Larvik, der de tapte bronsefinalen 0-2 mot Kroatia. I 2011 fikk de 9.-plass ved EM i beachhåndball 2011, som ble arrangert i Umag i Kroatia. 
I juli 2013 deltok de ved EM i beachhåndball 2013 i Randers i Danmark, der de igjen kom på 4.-plass. De møtte Norge i bronsefinalen, men tapte kampen 1-2, der Norge vant shoot-outen 6-3.
Alessandro Moreschi

Liv

Alessandro Moreschi ble født inn i en romersk-katolsk familie i byen Monte Compatri, nær Frascati, den 11. november 1858. Han ble hastedøpt senere samme dag, som kan tyde på at han led av en livstruende sykdom eller misdannelse. Kastrering var en vanlig behandling av en rekke sykdommer på denne tiden, men det er også mulig at han ble kastrert senere slik den vanlige praksisen for kastrering av gutter var.
Da han var 13 år gammel, i 1871, ble han sendt til Roma for å gå på en skole for korgutter, og ble elev ved den katolske kirken San Salvatore in Lauro. Mest sannsynlig hadde Moreschi blitt oppdaget av Nazareno Rosati, et tidligere medlem av Det sixtinske kapells kor. På dette tidspunktet var det svært få kastratsangere igjen, Moreschi var den eneste kastraten blant elevene ved San Salvatore in Lauro, og Moreschi gjorde stor suksess i Vatikanet. Allerede som 15-åring ble han førstesopran i Basilica di San Giovanni in Laterano (no: Laterankirken), og var blant solistene som ble hyret inn av maestroen Gaetono Capocci for å synge for overklassen.
I 1883 sang Moreschi i oratoriet Christus am Ölberge av Beethoven, som for første gang ble fremført i Italia. På grunn av sine gode prestasjoner i dette stykket, ble Moreschi kjent som Engelen fra Roma, og kort tid etter ble han utnevnt som førstesopran i Det sixtinske kapells kor, en stilling han hadde i nesten tretti år.
I 1902 kom det endelige forbudet mot å ansette kastratsangere i kirken og året etter bestemte pave Pius X at alle kastratene skulle erstattes av guttesangere. Likevel, og av ukjente grunner, fikk Moreschi lov til å bli værende. Offisielt ble han værende i Det sixtinske kapells kor frem til påsken 1913 (da han hadde tjenestegjort lenge nok til å kunne motta pensjon). Året etter møtte han Franz Haböck, forfatter av Die Kastraten und ihre Gesangskunst, som hadde planer om å la Moreschi synge i konserter for å gjenopplive repertoaret etter den store 1700-tallsstjernen Farinelli. Dette ble det aldri noe av. Moreschi var på dette tidspunktet 55 år gammel og var ikke lenger i stand til å synge like høye toner som han kunne tidligere. Dessuten hadde han aldri fått den nødvendige virtuose operaopplæringen.
63 år gammel, i 1922, døde Moreschi, muligens av lungebetennelse. Han ble gravlagt i familiekrypten Cimitero del Verano.

Utseende

Ifølge Haböck, som møtte Moreschi da han var femtifem år gammel, var «Moreschis ytre fremtoning litt annerledes enn det som er vanlig hos en sanger. Han er av middels eller heller liten vekst. Hans innbydende ansikt er helt skjeggløst; brystkassen hans er bemerkelsesverdig bred og kraftig. Hans snakkestemme har en metallisk klang, som en veldig høyttalende tenor. Stemmen og oppførselen hans gir et ungdommelig inntrykk, forsterket av hans livlige konversasjon, som forsterker det sjarmerende bildet sangeren presenterer.»

Lydopptak

Moreschi synger
Problemer med å lytte til denne filen? Se Hjelp:Multimedia.
Alle lydopptakene av Moreschi ble tatt opp i Roma, og det ble gjort ved to anledninger. De første ble tatt opp 3. og 5. april 1902, mens de siste ble tatt opp i april 1904.
Mobilisering

Mobilisering vil si at en stat samler både tropper og forsyninger for å gjøre seg klar for en krig. Ordet mobilisering ble først brukt i militær sammenheng ved klargjøringen av Preussens hær i 1850 og 1860-årene. Teorier og retningslinjer for mobilisering har endret seg mye siden begrepet først ble innført.
Spesielt før første verdenskrig og andre verdenskrig utviklet mange nasjoner store planverk for å sikre en raskest mulig mobilisering av landenes ressurser. Mobilisering kan være hel eller delvis, i det siste tilfellet kalles bare en del av landets vernepliktige soldater og offiserer inn til tjeneste.
Dykkerklokken og sommerfuglen

Handling

Filmen beskriver Baubys liv etter at han bli rammet av kraftig slag i en alder av 43 år, og får diagnosen Locked-in-syndrom. Tilstanden paralyserte ham; hans eneste gjenværende kommunikasjonsform var å blunke med det venstre øyelokket. 
Filmen viser ofte hva Bauby ser. For eksempel blunkingen vises ved at bildet blir sort øyeblikksvis. Mye av filmen viser innblikk i Baubys sinn, tanker og forestillinger.

Produksjon

Schnabel motsto press fra filmselskapet som ville ha ham til å lage filmen på engelsk, i tro på at det rike språket i boken ikke ville fungere like bra på engelsk. Han gikk derfor så langt som å lære seg fransk for å lage filmen.
Skuespiller Johnny Depp var opprinnelig ment for hovedrollen som Jean-Dominique Bauby, men han måtte fratre fra prosjektet på grunn av kollisjon med opptakene til Pirates of the Caribbean: At World's End.

Mottakelse

Filmen mottok meget gode kritikker. 12. januar 2008 kunngjorde filmnettstedet Rotten Tomatoes at 94 % av kritikerne gav filmen positive anmeldelser, basert på 102 anmeldelser.
Sophie Frederikke Louise Charlotte Reventlow

Historie

Hun var datter av geheimeråd Christoph Ernst von Beulwitz (1695–1757) og hans hustru Sophie Hedevig von Warnstedt (1707–1768), og vokste opp i Sorø hvor faren var amtmann og forstander for akademiet. Her traff hun sin senere mann, som gikk på akademiet i årene 1764–66. Etter morens død tok hun i 1769 opphold som stiftsdame på Vallø. 
I 1774 giftet hun seg med greve, senere geheimestatminister Christian Ditlev Frederik Reventlow i Tirsted kirke på Lolland. Selv om ektemannen var en innflytelsesrik politiker var familien tynget av gjeld og hadde svært ved å leve opp til de krav det fulgte med å bo på godset Pederstrup på Lolland om sommeren og i Amaliegade i København om vinteren.

Våre blomstrende barn

Paret fikk 12 barn (tre døde som mindreårige) som grevinnen viet det meste av sin tid til. Mens barna vokste opp skrev moren fødslene, sykdommer og amming og av og til også om barnas oppvekst, dels for at hun selv skulle huske det, men også for at barna selv en dag skulle få muligheten for å lese om sin barndom. I 1990 ble grevinnens nedtegnelser utgitt under tittelen Vore blomstrende børn.
Hun døde før mannen i 1822 og ble begravet på Horslunde kirkegård på Lolland.
Interkrets Elite G19 (Oslo Fotballkrets) 2011

Interkrets Elite G19 2011 for Oslo Fotballkrets var det øverste nivået for juniorfotball for menn på Østlandet i 2011. Fotballkretsene Oslo, Akershus, Østfold og Indre Østland delttok i denne ligaen. Lillestrøm var regjerende mestere, og vant også ligaen denne sesongen. Ligaen startet 10. mars 2011 og ble avsluttet 19. oktober 2011.
Rødbrølape

Livet i tretoppene

Som andre brølaper er rødbrølapen svært godt tilpasset et liv i trærne. Gripehalen er hårløs på undersiden nær tuppen slik at den får godt grep om greiner, og fungerer som et femte lem. Gripehalen er så kraftig at den tåler hele kroppsvekten. 
Klatreevnen gir rødbrølapen tilgang til mange forskjellige blader og frukter. Den må spise opptil 1kg daglig av denne kosten, som er fattig på kalorier, og den hviler tre firedeler av dagen for å spare energi.

Diett

De er vegetarianere, og også den eneste aperasen i Sentral-Amerika som spiser store mengder blader, som er høyt oppe på listen med yndlingsmat hos dem. Da disse bladene kan være ganske vanskelig å fordøye, pluss at de ikke gir like mye energi, bruker rødbrølapen en stor del av hverdagen på å slappe av og sove. I dietten til rødbrølapen består mellom 50 – 70 % av blader. For å klare å fordøye disse bladene og denne typen mat har rødbrølapen svært store spyttkjertler som hjelper dem å bryte ned bladets tanniner ved å binde polymerer før maten når magesekken.
Når det er tilgjengelig består også dietten mye av frukt, og kan være opptil 50% av kostholdet om det lar seg gjøre. Det er som oftest blader og frukt fra ficustrær som de liker aller best. I tørketider kan de også spise blant annet blomster. Vann får de som oftest fra maten de spiser, men når det er regntid, drikker de fra hule trestammer og drikker ofte fra frukten ananas
Aidoia

Utseende

En liten, bred, nærmest hjerteformet, blank, gulaktig (i alle fall på døde eksemplarer) skjoldbille. Kroppens midtparti er gult med svarte tegninger, de utvidete sideflatene blekgule. Antennene er trådformede og middels lange. Kroppen er egentlig ganske normalt proporsjonert, med pronotum og dekkvingene er noe utvidet mot sidene slik at de helt dekker oversiden, både hodet og beina er skjult under dette skjoldet. Med utvidelsen blir kroppsformen bredt hjerteformet, bredest litt bak dekkvingenes rot. Pronotum er rundet, dekkvingenes "skuldre" noe framskytende. Oversiden er fint og nokså jevnt punktert.

Levevis

Både larvene og de voksne (imago) billene lever av å spise blad på næringsplanten. De voksne (imago) sitter tett inntil planten og det store flate halsskjoldet og dekkvingene gjør at billen kan være svært vanskelig å oppdage, og det er vanskelig for rovdyr å nå den sårbare undersiden. Larvene gjemmer seg gjerne under et tak av gammel avføring og planterester som er festet til den fremoverbøyde bakkroppsspissen.

Utbredelse

Slekten er utbredt i Colombia og Ecuador.
19. østlige meridian

19. meridianen øst for nullmeridianen er en lengdegradslinje eller meridian som strekker seg fra Nordpolen over Nordishavet, Europa, Afrika, Atlanterhavet, Sørishavet og Antarktis til Sydpolen.
Den 19. østlige meridianen danner en storsirkel med den 161. vestlige meridianen.
Hiroshi Ninomiya

Japans herrelandslag

Hiroshi Ninomiya spilte 12 landskamper for Japans herrelandslag.
Brevet från Lillan

«Brevet från Lillan» er en vise av Evert Taube, publisert i sangsamlingene Visor i 1936 och Himlajord, 1938.
Visen handler om hans datter Ellinors lengsel etter sin far, da han var bortreist til San Remo i Italia i 1935. Ifølge opplysninger var det hans datter som med hjelp av sin mor Astri skrev et brev som Evert Taube senere tonesatte.
Førsta versen innledes med linjene:
«Pappa kom hem!
För vi längtar efter dej!
Kom innan sommarn är slut, lilla pappa!
Åskan har gått,
och om kvällen blir det mörkt,
stjärnorna syns nu på himlen igen»

Innspillinger

Den førsta inspillingen av visen ble foretatt av Eva-Lisa Lennartsson i november 1937, og utkom på plate i desember samme år. Evert Taube selv spilte inn sången i Milano i oktober 1937 og platen utkom i desember det året.

Norsk versjon

Louis Jacoby har skrevet en norsk oversettelse. Den norske tittelen er «Brevet fra Lillan».
Radicofani

Radicofani er en comune i Siena-provinsen i den italienske regionen Toscana. Radicofani ligger i Val d’Orcia omtrent 110 km sørøst for Firenze og 60 km sørøst for Siena. Byen har en befolkning på 1 145 innbyggere.
Radicofani grenser til følgende kommuner: Abbadia San Salvatore, Castiglione d'Orcia, Pienza, San Casciano dei Bagni og Sarteano.

Attraksjoner

Et helt spesielt landemerke i Radicofani er festningen Rocca. Festningen er opprinnelig fra karolingernes tid og dokumentert helt tilbake til 978. Rocca ligger 896 moh på toppen av en åskam og dets karakteristiske tårn kan sees fra større deler av det sørlige Toscana. Rocca har to sett med murer hvor den ytre danner et pentagon mens den indre et triangel. Ett av de opprinnelige tre tårn er restaurert og er i dag et museum med flott utsikt. Herfra ser man store deler Val d’Orcia og det omkringliggende 'toskanske landskapet.
Santiago Salcedo

Landslaget

Santiago Salcedo spilte 6 landskamper for Paraguays herrelandslag.
Parasalpinia

Utseende

Nokså små, avlange, lyst brunlige trebukker. Antennene er betydelig lengre enn kroppen. Pronotum har rundede sider, dekkvingene er parallellsidige med to par brunsvarte flekker.

Utbredelse

Slekten er utbredt i Sørøst-Asia inkludert Taiwan og Ryukyuøyene.
Zihui

Zìhuì (kinesisk: 字彙/字汇; Wade–Giles: Tzu Hui) er en kinesisk ordbok redigert av Mei Yingzuo sent under Ming-dynastiet og publisert i 1615, i Wanli-keiserens æra. 
Arbeidet er inndelt i 14 juan (巻, bind) og består av i alt 33 179 kinesiske skrifttegn.  Dette var den første ordbok som introduserte det moderne radikaltegnsystemet. 
Første og siste bind er hjelpebind med emner som strekrekkefølge og radikaler, men de øvrige er oppdelt og oppkalt etter de tolv jordgrener. Under Qing-dynastiet publiserte mandarinen Wu Renchen (ca 1628 – ca 1689) supplementet Zihui bu (字彙補) i 1668.
Gorgythion

Utseende

Middelsstore, brunspraglete smygere. I likhet med mange andre Erynnini sitter de gjerne med den ytre delen av forvingene nedbøyde, det gir dem et karakteristisk utseende. Vingene har en silkeaktig glans, men ikke tydelige metallfarger hos denne slekten. Larvene er grønne med en rødbrun hodekapsel som har litt uttrukne bakhjørner.

Levevis

Larvene lever på planter i familien Malpighiaceae.

Utbredelse

Slekten er utbredt i Mellom- og Sør-Amerika.
Jarmund/Vigsnæs AS Arkitekter

Jarmund/Vigsnæs AS Arkitekter MNAL er et norsk arkitektfirma etablert i 1996 av Håkon Vigsnæs (f. 1962) og Einar Jarmund (f. 1962). I 2004 ble Alessandra Kosberg (f. 1967) tatt opp som tredje partner. Firmaet har kontorer i Oslo og har i 2017 ca. 18 ansatte.
Firmaets virksomhet spenner fra små hytter og eneboliger til større offentlige bygg og byutviklingsprosjekter. Dets stil er blitt betegnet som «supermodernisme» og «nyminimalisme».
Jarmund/Vigsnæs har mottatt en rekke utmerkelser og flere arbeider er omtalt i internasjonal arkitekturlitteratur. I 1999 ble firmaet omtalt som et av verdens tjue viktigste unge arkitektkontorer av tidsskriftet Wallpaper. Ved Norsk arkitekturmuseums 25-årsjubileum i 2000 ble kontoret presentert ved en utstilling av 14 boligprosjekter under tittelen «Unge og lovende».
I 2007 ble en rekke av deres arbeider presentert ved arkitekturbiennalen i São Paulo i Brasil.
Planking

Planking (uttales med norsk aksent, planking) er en handling der en person legger seg på magen med hendene inn mot kroppen på besynderlige steder eller turistattraksjoner for så å publisere bildet på sosiale nettsted. Trenden startet i Australia, og har senere spredt seg over store deler av verden, med Facebook som en katalysator.
Planking kan deles opp i morroplanking, som går på å planke på sære, morsomme steder. Ekstrem planking går på å planke på farlige, skremmende steder. I Norge har politiet advart mot det de kaller livsfarlig lek. Planking har ført til ett kjent dødsfall på verdensbasis, da en 20 år gammel australsk mann ramlet i døden da han forsøkte å planke gelenderet i syvende etasje.
Cristian Ansaldi

Landslaget

Han ble tatt ut i Argentinas tropp til VM i fotball 2018 i Russland.
Seng

Seng er et liggemøbel som primært brukes til å hvile på og sove i. Senger er vanligvis utstyrt med stoppet madrass og sengetøy. De tidligeste sengene hadde halm eller høy i stedet for madrass. De rike hadde senger og sengetøy fylt med fjær.

Vanlige størrelser

Senger fås kjøpt i flere ulike standardstørrelser som varierer mellom ulike land. For dobbeltsenger er 180 den mest vanlige bredde i Norge i dag,, mens enkeltsenger som selges i Norge i dag vanligvis er mellom 90 og 120 cm i bredde. Vanlig lengde i Norge er 200 cm, men det fås også kjøpt 210 eller 220 cm lengde som er anbefalt for personer over 190 cm.
Joan Harrison

Utmerkelser

Harrison fikk plass ved International Swimming Hall of Fame i Fort Lauderdale i Florida i 1982.
The More I See You

«The More I See You» er en amerikansk populærmusikksang med melodi av Harry Warren og tekst av Mack Gordon.

Norsk versjon

Sfinks har skrevet en norsk tekst. På norsk bærer den tittelen «Hver gang jeg ser deg».
Yo-Yo (rapper)

Musikk-karriere

Yo-Yo opptrådte første gang som gjest på Ice Cubes AmeriKKKa's Most Wanted album i 1990, på sporet "It's a Man's World." Cube svarte på dette ved å opptre i "You Can't Play med  My Yo-Yo," som var i  Yo-Yos debutalbum fra 1991: Make Way for the Motherlode.
Hennes oppfølging i 1992: Black Pearl ble godt mottatt av kritikerne., delvis på grunn av dets fokus på det positive budskap og fordi den løftet tematikken i kontrast til den populære gangsta rap stil. Likevel tross et vell av anerkjente produksjoner, slike som DJ Muggs, fant ikke denne veien størstedelen av Hip-Hop Publikum og salget av dette album var en skuffelse.
Mindre enn et år senere utga hun oppfølgeren: You Better Ask Somebody.  Siste sporet I albumet var hennes tredje innspilte  hiphop-duett med Ice Cube: "The Bonnie and Clyde Theme".
Yo-Yos neste album var Total Control.I 1996. Hun fullførte sitt femte album i 1998: Ebony, men det ble ikke utgitt.
I 2008 ble hennes single: "Can't Play With My Yo-Yo" plassert som Nr. 92 på VH1's 100 Greatest Hip-Hop Songs. Senere samme år fikk, sammen med MC Lyte, Lady of Rage og Salt-n-Pepa BET Hip Hop Prisen.
Siden 2009 har hun arbeidet med en EP med tittelen: My Journey to Fearless: The Black Butterfly.

Undervisnig av rappere

Siden 2012 driver hun et ungdomsprogram: "YoYo's School of Hip-Hop."
I 2013 ble det annonsert at hun hadde sluttet seg til den kommende BET reality serie: Hip Hop Sisters som fokuserer på seks kvinnelige rappere og deres anstrengelse på å gjenoppta karrieren.  Andre rappere som bekrefter å delta er MC Lyte, Lady of Rage, Monie Love, Lil Mama og Smooth

Karriere som skuespiller

Hun opptrådte i filmen Boyz n the Hood fra,Menace II Society fra 1993 og andre by-orienterte filmer; hadde en gjesterolle i et fjernsyn show Martin som Keylolo, en parodi på komikeren Martin Lawrences alter ego Sheneneh; og opptrådte i andre TV shows, inklusive Fox Networks: New York Undercover. Hun har også deltatt i mange Cameo-forestillinger, inklusive en musikkvideo for Missy Elliotts: "The Rain (Supa Dupa Fly)". Hun opptrådte også i video uløst Grand Theft Auto: San Andreas, som stemnen til Kendl Johnson.

Personlig liv

Hun har to døtre, Tiffany Whitaker og Sanai Whitaker. Hun ble forlovet med DeAndre Windom, borgermester i Highland Park, Michigan, i august 2012. De giftet seg 17. august 2013.
Bapaume

Historie

Under den tysk-franske krig stod den 3. januar 1871 slaget ved Bapaume sted utenfor byen, mellom den franske nordarmé og det preussiske VIII. armékorps. Det endte uten seier for noen av partene.
Under første verdenskrig var dette området heftig omkjempet, og byen ble nesten fullstendig rasert. Rådhuset fra 1610 ble ødelagt i 1917 ved en tidsinstilt tysk sprengladning, men ble gjenoppbugd i 1935 under borgermester Abel Guidet.
Også under annen verdenskrig var Bapaume omkjempet. Noe vest for byen lå flyplassen Bapaume-Grévillers. Borgermester Guidet arbeidet i den franske Résistance. Han ble tatt, og ført til konsentrasjonsleir (KZ Groß-Rosen), og døde der den 27. november 1944.
Haitam Aleesami

Klubbkarriere

Aleesami startet sin spillerkarriere i Nordstrand og Holmlia før han siden meldte overgang til Skeid. Han fikk sin debut på førstelaget til Skeid under 2. divisjon fotball for menn 2010 og ble kåret til årets unge spiller i Skeid den påfølgende sesongen. I august 2012 meldte han overgang til Fredrikstad som erstatning for Benjamin Dahl Hagen, som dro tilbake til Vålerenga etter et låneopphold hos Fredrikstad. Aleesami debuterte i Tippeligaen i en hjemmekamp mot Tromsø den 5. august 2012, hvor han også ga en målgivende pasning til Tarik Elyounoussi.
Den 18. august 2014 skrev Aleesami under på en fireårskontrakt med den svenske storklubben IFK Göteborg som tiltenkt erstatter av Ludwig Augustinsson, som meldte overgang til FC København. Aleesami sluttet seg til klubben først etter at høstsesongen hos Fredrikstad var over.
Den 4. august 2016 meldte Aleesami overgang til den italienske klubben US Città di Palermo.
8. juli 2019 skrev han under for den franske klubben Amiens SC.
Catalonia rundt 2012

Catalonia rundt 2012 var den 92. utgaven av sykkelrittet Catalonia rundt, og foregikk fra 19. til 25. mars over 7 etapper. Rittet ble vunnet av Michael Albasini, 90 sekunder foran Samuel Sánchez og Jurgen Van Den Broeck
Niels Arntzen Sem

Familie

Niels Arntzen Sem var sønn av Egidius Sem, som ved sønnens fødsel var kapellan i Ringebu, og Birgitte Truine Arntzen. Han var gift med Søster Wilhelmine Matthia Sibbern (1804–1827) som var datter av statsråd V. C. W. Sibbern. Datteren Søster Truine Catharina Alette Sem (1824–53) var gift med Joseph Frantz Oscar Wergeland mens Valentine Egidia Sem (1826–1896) var gift med bylegen Stener Severin Heyerdahl.

Jobb

Sem ble student i 1801 og tok latinsk juridisk eksamen i 1806. Samme år ble han utnevnt til stiftsoverrettsprokurator i Kristiansand stift. I 1809 ble han regimentskvartermester, i 1811 overauditør og i 1812 prokurator ved alle over- og underretter i Norge og Danmark, unntatt høyesterett, landsover-, hov- og stadsretten. I 1815 ble han advokat i høyesterett.
I 1823 ble Sem utnevnt til sorenskriver i Jæren og Dalene, og i 1828 ble han amtmann i Buskerud amt. I 1831 ble han stiftamtmann i Akershus stift, og i 1837 stiftamtmann i Kristiansand stift.

Stortingsmann

Han var stortingsmann for Stavanger amt i 1824 og 1827, for Buskerud amt i 1830 og for Kristiansand by i 1842 og 1845. Han var stortingspresident i 1830 og 1844 og lagtingspresident i 1824, 1830 og 1845. I 1827 var han medlem av stortingets deputasjon til Stockholm. I en samtidig skildring fremheves «hans alsidige Dannelse, hans lyse Hoved og hans udmærkede Veltalenhed», mens han kritiseres for sin «totale Mangel paa Arbeidslyst».

Utmerkelser

Sem ble i 1831 ridder og i 1839 kommandør av Nordstjerneordenen.
Deception (film)

Deception er en film fra 2008 regissert av Marcel Langenegger og med manus av Mark Bomback
Hovedrolloinnehavere er Ewan McGregor, Hugh Jackman og Michelle Williams.
Helleristningene ved Vangdal

Helleristningene ved Vangdal er to felter med helleristninger ved Vangdal, ca. ni kilometer sør for Norheimsund i Kvam, på nordsiden av Hardangerfjorden i Hordaland.
Helleristningene ligger like ved fylkesvei 49, Vikøyvegen, mellom Norheimsund og Strandebarm, på en bratt fjellhammer, Salthammeren, rett øst for veien. De er fordelt på to felt. Det yngste er fra bronsealderen og ligger ved foten av berget og består av flere skipsristninger. Disse er lett tilgjengelige fra sørsiden av rasteplassen på stedet. På oversiden av berghammeren ligger et felt med tre dyrefigurer, sannsynligvis hjort, og en stilisert menneskefigur. Disse figurene ligger innenfor tradisjonen med veideristninger fra eldre steinalder. Her er bygd opp en tilskuerplattform med adgang fra nordsiden av rasteplassen.
Fan Ye

Fan Ye (tradisjonell kinesisk: 范曄, forenklet kinesisk: 范晔, pinyin: Fàn Yè, Wade-Giles: Fan Yeh, født 398 i Shaoxing i det som idag er provinsen Zhejiang i Kina, henrettet 445), stilnavn: Weizong (蔚宗), var en kinesisk historiker som sammenstilte verket Hou Hanshu om det senere Handynastiet.
Fan Ye selv ble etterhvert forvalter og general for den keiserlige garde. Hans egne politiske ambisjoner bragte ham til fall: Han ble henrettet i 445 under keiser Wen.
Hans henrettelse innebar at hans historieverk, som han hadde påbegynt omtrent tyve år tidligere, ble ufullendt. Av de planlagte 100 kapitler manglet det ti.